Szabó Géza

Hogyan nevezhetlek?

A Loretói litánia Mária megszólításai szonettekben

Mű a Pázmány Péter Elektronikus Könyvtár (PPEK)

– a magyarnyelvű keresztény irodalom tárháza – állományában.

Bővebb felvilágosításért és a könyvtárral kapcsolatos legfrissebb hírekért

látogassa meg a http://www.ppek.hu internetes címet.

Impresszum

Szabó Géza

Hogyan nevezhetlek?

A Loretói litánia Mária megszólításai szonettekben

Nihil obstat

dr. Mátyás Erdős

censor deputatus

Nr. E 449/1994. Imprimi potest.

Esztergom, die 3. Nov. A. 1994.

Dr. Vilmos Dékány

episcopus, vicarius generalis

____________________

A könyv elektronikus változata

Ez a publikáció az azonos című könyv elektronikus változata. A könyv 1994-ban jelent meg a budapesti Szent István Bazilika kiadásában, az ISBN 963 00 1833 0 azonosítóval. Az elektronikus változat a szerző engedélyével készült. A könyvet lelkipásztori célokra a Pázmány Péter Elektronikus Könyvtár szabályai szerint lehet használni. Minden más szerzői jog a szerző tulajdonában van.

Tartalomjegyzék

Impresszum

Tartalomjegyzék

Ajánlás

A „Loretói litánia” születése

Uram, irgalmazz!

Szentháromság választottja

Szentséges Szűz Mária

Istennek szent anyja

Krisztusnak szent anyja

Egyházunk anyja

Isteni kegyelem anyja

Tisztaságos anya

Szeplőtelen Szűzanya

Sérelem nélkül való anya

Szűz virág szent anya

Szeretetre méltó anya

Csodálatos anya

Jótanács anyja

Teremtőnk anyja

Üdvözítőnk anyja

Nagyokosságú Szűz

Tisztelendő Szűz

Dicsérendő Szűz

Nagyhatalmú Szűz

Irgalmas Szűz

Hűséges Szűz

Igazság tükre

Bölcsesség széke

Örömünk oka

Lelki edény

Tiszteletes edény

Ájtatosság jeles edénye

Titkos értelmű rózsa

Dávid király tornya

Elefántcsonttorony

Mária aranyház

Frigynek szent szekrénye

Mennyország ajtaja

Hajnali csillag

Betegek gyógyítója

Bűnösök oltalma

Szomorúak vigasztalója

Keresztények segítsége

Angyalok Királynéja

Pátriárkák Királynéja

Próféták Királynéja

Apostolok Királynéja

Vértanúk Királynéja

Hitvallók Királynéja

Szüzek Királynéja

Mindenszentek Királynéja

Áteredő bűn nélkül fogantatott Királyné

Szentolvasó Királynéja

Mennyekbe fölvett Királyné

Béke Királynéja

Magyarok Nagyasszonya

„Isten Báránya”

„Egészen a Tied”

Ajánlás

Édesanyám, Mária,

emlékére

a Loretói Kegyhely

700. jubileumi évében.

A „Loretói litánia” születése

A Loretói Kegyhely

A Loretói Szentély 700. jubileumi évében

Hétszáz éves... Loretó kegyhelyére

híven vonulnak a zarándokok,

útközben, Szent Szűz, létedet dicsérve

seregnyi megszólítás kavarog:

Szüzek Szüze, Hűséges Szűz, Aranyház...

az érkezők szívéből lelkesen

fohászaik egymásutánja sorjáz,

s imafüzér ragyog szentélyeden.

A szűk ösvényről soha le ne térjünk,

hű útjelzőként adatott elébünk

e Loretóban szőtt litánia.

A hit zarándokútját jártad itt lenn,

ha Te vezetsz, bizalmat kelt a szívben,

s fogad majd fenn az Isten Egy Fia.

Uram, irgalmazz!

A Loretói Szentély

Urunk, eléd jutunk e vonulásban?

Zarándokutunkon ránk hullt a por.

Otthonra lelhetünk-e valahol?

Vagy kint vacoghatunk halálra váltan?

Akad helyünk a Loretói házban,

hol Szűz Anyád bennünket átkarol?

Elküldhet a biztos fedél alól

a megbocsátás üdvéből kizártán?

„Uram, irgalmazz”, könyörögve szólal

imánk a bűnét bánó jobb latorral –,

„Krisztus, kegyelmezz”, halld, kopogtatunk.

Omoljon már a gőgünkből rakott fal,

találkozhassunk most az irgalommal...

és tiszta szívből zeng áhítatunk.

Szentháromság választottja

Enguerrand Quarton:Mária égi koronázása

(Avignoni Múzeum)

Teremtő jó Atyánk, Mennybéli Isten,

tervedben kezdettől már létezett;

nekünk adod majd Egyszülöttedet,

hogy minden prófétát beteljesítsen.

Fiad testvérünk lett üdvünkre itt lenn,

Megváltóként közénk születhetett;

a Szűzre árasztottad Lelkedet,

hogy áldott méhe életet derítsen.

Anyánk, szépségedet az Úr kívánta,

s lettél az Atyaistennek leánya –,

megtetszett szolgáló alázatod.

Segíts, ügyelnünk e litániára;

ha eggyé forr veled szívünk imája,

hitünket Krisztusnak bemutatod.

Szentséges Szűz Mária

Az Angyali Üdvözlet a loretói Német Kápolnában (L. Seitz)

Jézus kívánja, hogy szentek legyünk,

miképpen szent a mennyei Atya –,

Szent Szűz, te vagy leghűbb mintázata.

Téged követve újul életünk.

Mikor Fiad itt eggyé lett velünk,

hordoztad őt, boldogságos Anya,

s lettél az Úrmutató aranya;

legelső szentséges körmenetünk.

Főangyal hozta az üzenetet:

a Gyermek szent lesz, s a kegyelmeket

az Úr árasztja Rád majd eleve.

S tebenned így szentélyt készíthetett,

ragyogtasd ránk életszentségedet,

s bennünk termést hoz Jézus élete.

Istennek szent anyja

Máriabesnyő, Kegytemplom

Anyakirálynők, fejedelmi házak

ragyogtak egykor győzedelmesen,

sokuk neve már csak történelem,

ritkult soruk, s kriptasírba szálltak.

Szent Szűz, nem védtek paloták, se várak,

sosem sarkallt hírnévért küzdelem.

Fáklyák tüzében vallott lelkesen

az efezusi nép Istenanyának.

A testté lett Ige itt élt valóban,

a Második Személy egy s oszthatatlan;

Fiút szültél, s neve Emmanuel.

„ Velünk az Úr”, s a tűnő századokban,

ez Istenemberség változhatatlan,

s az Istenanyaság nem múlhat el.

Krisztusnak szent anyja

Assisi – Porziuncula Bazilika

A mágusok aranyát nem kívántad,

sápadt aranypénz nem szennyezte házad,

nem bűvölt el cézárok büszke hangja,

a napok napját öltötted magadra.

Hajléka lettél Isten egy Fiának;

kit nem fogadhatnak be földi házak.

S meggyőztél minket anyás türelemmel,

csengő aranynál aranyabb az ember,

ha nem torzítja szeplő és gonoszság.

Anyám, de csúf acélhoroggal fogják

rút ösztönök a földön árva lelkem;

hús, vér, dicsőség, pénz kötöz a porba...

kihez is esdekelnék szívszorongva?

Krisztus szent Anyja, végy karodba engem.

Egyházunk anyja

El Greco: A Szentlélek eljövetele

(XVII. sz.) Madrid (Prado)

Pünkösdi Tűz! Az Egyház születése;

idők végéig köztünk Jézusunk.

Nem eshetünk otromba tévedésbe,

ha Egyházunk anyjával járhatunk.

Urunk! A Szűz révén jöttél világra,

Titokzatos testedben élhetünk –,

hétfájdalmú, de boldog anyasága

a Szentlélekben éltető derűnk.

Anyánkkal indulunk zarándokútra,

e Hajnal Csillag fényeit kigyújtja.

Megváltónk, Te világítsz általa.

A küzdő Egyház útjain haladva

velünk hitünkben Egyházunknak anyja

s a győzedelmes Egyház vár haza...

Isteni kegyelem anyja

Az Angyali Üdvözlet Bazilika (Názáret)

Názáret, az „Angyali üdvözlet” bazilikája, 1990.

Szállásunkká lett názáreti házad,

a barlanghajlék köztünk megmaradt,

az Egyetlennek szolgáló alázat

őrizte meg a sziklafalakat.

A mindeneknek Alkotója tudta,

kitől az égi hírnök küldetett,

nem fénylő várba –, e parányi lakba

lobbanjon be a boldog üzenet.

Fénylesz, a megváltás kegyelme teljes,

az Úr előtt lettél örökre kedves,

a testté lett Ige benned lakott.

Konyhád ez itt? Szobád? Megkoronázza,

Szent Szűz, e bazilika kupolája...

a krisztusiaké lett otthonod.

Tisztaságos anya

Kilátás Kármel hegyéről a Földközi-tengerre

Szentföld, Kármel hegye, 1990.

A Földközi-tenger fölött a Kármel,

legyezgetik a szárnyas pálmafák,

a mélységből tünékeny pára száll fel...

s a barlangsziklák Illést hallanák?

A hegy csúcsán kolostor őrzi titkát,

belül ragyog a Tenger Csillaga,

a skapulárés Szűz a mennybe hív át,

s ránk hull az üdvösséges vállruha...

Évszázadok imája ide hangzik,

és zsongva leng alá a lenti partig,

hol véle zúg a tenger moraja.

Ha szűkül tán a szem látóhatára,

a tévelygőt nem hagyhatod magára

mindenkor Tisztaságos Szűzanya.

Szeplőtelen Szűzanya

Medugorje

Már kezdettől szeretted a világot,

az emberek közt szívesen lakoztál,

a Teremtő öröktől fogva látott,

s jelen voltál az alkotói Szónál.

A Napba öltözötten élt bizalmad,

teljességében mérted fel a Tervet,

az Úr művét bűnnel meg nem zavartad,

és Benned így hálád összhangja zengett.

Az ősi kísértő dölyfjét legyőzted,

tizenkét csillag fénylik már körötted,

Szent Szűz, az Úr kegyelme rád sugárzott.

Fiadban fölvétettél mindörökre

a múlhatatlan mennyei örömbe,

s ragyog Szeplőtelen Fogantatásod.

Sérelem nélkül való anya

Loretó – Német Kápolna (L. Seitz

Napunk benned töretlen tükröződik,

csiszolt üvegnél teljesebb tükör –,

az égtől ível egészen a földig

kiválóságod, és lelkünkbe tör.

Hiánytalan lobbantod ránk a titkot:

az Ige él, nem ködlő sejtelem.

Urunk már kezdettől üdvünkre hívott;

az Egyetlent mutasd szeplőtelen.

A Hegyről szólt a testesült Igazság;

kik szomjúhozva őt híven kutatják...

vágyuk betöltve, máris boldogok.

Szent Szűz, te nemcsak vágytad, Benne éltél,

Fiad tükrözve –, léted földi fénynél

sértetlenebbül, láthatón ragyog.

Szűz virág szent anya

Virágok Szüze (Spanyol kegyszobor)

Lebeg a kert a hajnal özönében,

a virágágyás már ébredezik,

halk harmat hull egész a tövekig,

lenn elsimul érintetlen fehéren.

Virágszirmok, kelyhek nyílnak ki épen,

ezernyi színük már lelkendezik,

ragyognak mind a késő estelig

a Napra rátalálás örömében.

Az Éden kertjénél fénylőbb virágot

e földön valaha ki az, ki látott?

Te tündökölsz csak, Szűz virág anya.

Szüzességed termően kivirágzott,

az asszonyok közt Istentől megáldott,

Téged köszönt minden kert illata.

Szeretetre méltó anya

Mater Amabilis – A Szerető Anya

Márvány mozaik a XIX. sz.-ból, Vatikáni Műhely

Mindent, mi látható és láthatatlan,

életre szólított az Alkotó,

te sem maradhattál csupán magadban;

szeretve lettél üdvünket hozó.

Teremtetlen Igénknek édesanyja,

Őbenne alkotott mindent Atyánk,

az Egyszülöttet méhed befogadva

Teremtőnk anyjaként tekintsz le ránk.

Az Úr, ki kezdetben bizton kimérte,

a föld, a víz határát túl ne lépje –,

már akkor léteztél szeme előtt.

Az Üdvözítő benned tested öltött,

miénk lett szeretetteljes Gyümölcsöd,

teáltalad a jóság földre jött.

Csodálatos anya

Csodálatos Anya (Csodásérem)

Párizs, Rue du Bac

Minden csodán túl Te a legnagyobb vagy,

csak a csodáknak Mestere nagyobb –,

szelíd mosolyt szórnak feléd a holdak

szikrázó fényt az óriás napok.

Mikor világunk fellobbant a létre,

Örök Teremtőnk megpihent csupán,

ám Benned testet öltve tervezése

örömre lelt a legszebbik csodán.

A lángoló szeráfok nézik arcod,

kis mécsek ők, s te tündökölve tartod

karod között a mécsesek Urát.

Csodálatos vagy, nem hivalkodóan,

hűnek maradtál emberi valódban,

Benned látjuk, mi rejlik odaát...

Jótanács anyja

Mater boni consilii – Jótanács anyja

Súllyal zúdulnak ránk a tévedések,

az igazságot is megkövezik,

a biztonság fáklyái elenyésznek,

s nem látunk már a fénylő egekig.

Segíts, Szent Szűz, járnunk, léptedre lelve,

betöltött téged üdvünk hajnalán

a Jótanács Lelkének tűz-kegyelme;

ne törjön ránk a tétova magány.

Nem szóhalmaz nekünk küldött tanácsod,

maga a tett –, hiszen méhednek áldott

Gyümölcsében derült fölénk a Jel...

hogy merre is?... Ne céltalan bolyongjunk,

s nem is alattomos verem a sorsunk –,

Szülöttedben megoldódásra lel.

Teremtőnk anyja

Mária kegykép

Budapest, Belvárosi Ferences templom

Világra szülted Azt, Ki alkotott

örök tervében éltél mindöröktől,

a szentestén barlang lett otthonod,

Szent Szűz, körítve értetlen közönytől.

Az Alkotó tőlünk nincs messzire...

embervoltunkat Benned fölemelte;

méhedben öltött testet az Ige -,

mit szétzilált a bűn, újjáteremtve.

Ki úgy rendezte el, hogy megszülessünk,

karácsonyéjjel titka gyúl ki bennünk;

az irgalom magunkra nem hagyott...

Az idők teljessége mikor eljött,

Fiadban adtad nekünk a Teremtőt,

alázatban a föl nem foghatót.

Üdvözítőnk anyja

Mária látogatása templom

Ain-Karim

Mária látogatása templom, Ain-Karim, 1990.

Hittel jöttél e júdeai völgybe,

kövek közt oázis, Ain-Karim,

Zakariás s Erzsébet üdvözölve

veled örvendtek Isten tervein.

„Köszöntésedre megmozdult a magzat

szívem alatt” – ujjongta rokonod.

A hálaének zengte a bizalmat;

az Úr népének irgalmat hozott.

A zöldellő fák árnyas baldachinja

fogadta szélesen fölédbe nyílva

a benned megfogamzott Életet.

Ez ősi kegytemplomban most harang szól,

hűn zúgja, ide érkezett meg egykor

e szentséges, legelső körmenet.

Nagyokosságú Szűz

Názáreti mozaik

Az Angyali Üdvözlet Bazilika oszlopcsarnokában

A menny kitüntetett-e jelenéssel?

Prófétát Mózest és tán Uradat

láthattad-e? Hová a szem nem ér el...

míg itt éltél közös Napunk alatt.

Futottál-e kíváncsi remegéssel,

remélve, hogy számodra is akad

majd néhány látomás, mely hitet érlel?

S az égbe törhet a tapasztalat.

Okossággal teljes Szűz, csak Fiadban

hittél, minden mástól ingathatatlan...

bizonyságot adott a kegyelem.

Egyetlen egyszer, amikor az angyal

a Hírt közölte, Te alázatoddal

értünk fogadtad, s mondtad: „úgy legyen!'

Tisztelendő Szűz

Kövi Mária kápolna Óbudán

„Kövi Mária” kápolna, Óbuda

A Szentendrei úton szakadatlan

hat sávban végtelen jármű-özön,

gumik vad surrogása a kövön,

mi állhat meg e száguldó iramban?

A híd-felüljárónál lenn a zajban,

túlnőve mégis minden közönyön,

tenyérnyi szigetként nyíló öröm:

kápolna néz ránk elsodorhatatlan.

Belül falán a tisztelt ősi kegykép:

a „Kövi Mária” két karja megvéd,

hogy el ne tántorítson semmi sem.

Tisztelendő Szűz, itt e jelenlét,

biztonság, néped Hozzád térve nem vét...

utunk egy –, a „názáreti igen”.

Dicsérendő Szűz

Úti Boldogasszony kegykép

(Feszty Masa)

Jézus Szíve templom, Budapest

„Úti Boldogasszony” kegykép

Sosem vetetted meg a hívek útját,

ösvényeinket bizton ismered,

gondos karod netán már nem vezet?

Hogy is érhetne Téged ily hazug vád?

Szelíd mécsesnek tiszta fénye hull rád,

lásd, „Úti Boldogasszony” képedet

a ház falán őrizzük s ismered

utunkat ma, jövőjét és a múltját.

Dicsérünk, Szent Szűz, kérlelünk, ne hagyjál

magunkra itt a múló évszakoknál,

az óévből az újba átvezess...

Nincs biztosabb utunk itt Szent Fiadnál,

hogy rátalálhassunk, velünk maradtál,

örök időkön át, Dicséretes.

Nagyhatalmú Szűz

Szegények Szüze

Banneux (Belgium)

Szent Szűz! Heródiás vagy Kleopátra

gőgjével sose szőttél álmokat,

hogy így illessen kényszer hódolat,

s hatalmad rázúduljon a világra.

Nem törtettél hiú fitogtatásra.

Szegénység védte meg hajlékodat –,

tudtad, az Úr kegyelme befogad,

s kedvvel tekint szíved alázatára.

Szelíden fénylő anyai hatalmad

csakis karácsony éjéből fakadhat

ily ellenállhatatlan, győztesen.

Nagyobb kincset karján ugyan ki tarthat?

Fiad közénk jöttével kelt bizalmat;

félelmünket feloldja Betlehem.

Irgalmas Szűz

A Nyolc Boldogság temploma

(Szentföld)

Valentiny Gézának

Találkozhattunk itt az Irgalommal;

Közöttünk járt és jót cselekedett.

Anyánk, így ismertük meg Gyermeked,

Ki máig minden jót Szívébe foglal.

Az indulat, ha gyűlölködve forral,

kietlen haldokol a szeretet,

s a lélek minden szépet elfeled,

hová is futhatnánk el bizalommal?

Szent Szűz, te vagy az irgalomnak Anyja,

jóságodat hű néped el ne hagyja,

rögvest ezernyi sebhelytől sajog.

Ha tetteinket irgalmad sugallja,

ránk tűz a Nyolc Boldogság tiszta napja,

hisz, boldogok, akik irgalmasok.

Hűséges Szűz

Mariazell –Kegyoltár

Mariazell, 1990.

P. Mehrle Tamásnak O. P.

Hegyek körítik, erdő és a szikla

e templomot, s felzsong a lombozat –,

már Nagy Lajos király is ide hívta

zarándok híveid –, most is fogadd.

A múlt küzdelmei már elcsitítva.

Elült talán a régi indulat?

Avagy a gyűlölet közeli kínja

itt még egy végső kriptát tartogat?

A „Magna Mater Austriae” oltár

mellett –, győzelmesebb a zsarnokoknál,

Mindszenty bíboros nyugvóhelye.

Nagyasszonyunk, ügyelsz is hű atyánkra;

s megtérnek hamvai Pannóniába,

hűségednek ki állhat ellene?

Igazság tükre

Bearaing-i Szűzanya (Belgium)

Mi létrejött, az létezzék egészen,

az ember, porszem, fák, csillagzatok...

tükör minden a földön és az égen;

a napok Napja mindenből ragyog.

Legtisztább tükrét mégis csak Belőled

csiszolgatta a tükrök Mestere –,

az üdvösség Igéje: Egyszülötted

erővel és Szentlélekkel tele.

A tükröket bár gonddal foncsorozzák,

Igazságunknak teljes Napkorongját

tökéletességben Te tükrözöd.

Élő tükrünk! Nem torzít bűn homálya,

Benned ráláthatunk az Ég Urára,

fénylőbb vagy minden más tükör között.

Bölcsesség széke

Konstanzi Madonna

Az „egy a szükségesre” – rátaláltál,

a látszatkép meg nem téveszthetett;

messzebb láttál az evilági árnynál,

Fiad Fényében nyílt ki életed.

E testté lett Bölcsesség ült öledben,

anyás örömmel óvta két karod,

egységtek nem ragyoghat teljesebben

céllal telítve minden századot.

Trónszékeket nyelt el már az enyészet,

katedrák sokasága semmivé lett,

hamis ítélőszékek tűntek el.

Bölcsesség széke, ismerettel áldott,

bízó értelmünknek gyújtsál világot –,

Jézusban lobbanjon elénk a jel.

Örömünk oka

Mária látogatása Erzsébetnél

Nem harsogóan árad ránk a kedved,

Csak csöndben, mint az ormok öröme,

nem mindig boldog az, aki nevettet,

a tiszta szív lehet csak ösztöke.

Köztünk a Nyolc Boldogság kivirágzott;

vigalmunk nem apadhat el soha.

Szent Szűz, Fiadban telt ki anyaságod,

így lettél örömünk szülőoka.

Urad magasztaltad örvendezéssel,

utad Erzsébet otthonába ért el,

s felujjongott méhében magzata...

A fájdalomban is boldog maradtál,

ne hagyj magamra záruló kapumnál,

menyegzős örömödbe várj haza.

Lelki edény

Pátzay Pál: Szűz Mária

Szent István Bazilika, Budapest

A bűnös asszony összetörte hajdan

bűnbánón drága alabástromát,

s a nárduszillat forró zuhatagban

azóta száll a szíveken tovább.

De milyen illat áradt a világon,

mikor ártatlan széttörted magad,

élő, vakító Szűzi Alabástrom,

a kereszt roppant árnyéka alatt.

Ott összetörtél, s illatod kiáradt –,

a lelked édes nárduszkenete

halkan hullt rá a haldoklásra bágyadt

Bárányra és enyhült a véres óra...

Fénylő edény! Hogy láthatok bele?

Hogyan lehetnék titkod hordozója?

Tiszteletes edény

Mária kegykép

San Giovanni Rotondo (Olaszország)

A ritkaságok múzeumi csendben

tárlókban szunnyadnak, üveg mögött –,

Szent Szűz, a léted felbecsülhetetlen

örökkön élő Szépbe öltözött.

Velünk lépsz rá az üdvösséges útra,

edényként hordozod a Kenyerünk –,

hogy így kapjunk derűs erőre újra,

amíg a cél felé menetelünk.

Az Úr tisztelt meg néped örömére,

s lettél kegyelme választott edénye,

e kincsünket őrzöd töretlenül.

Tündöklőbben a hívságos aranynál

alázatodban Krisztusban maradtál,

csodás Edény, tisztán ragyogsz belül.

Ájtatosság jeles edénye

Mariaeinsiedeln kegyhely, Svájc

Mariaeinsiedeln, kegytemplom

Fennsíkon nyugvó táj: kehelypaténa,

hegyek, erdők mintázzák ékeit,

középen templomot emelt a hit,

imák, munkák –, Benedek hagyatéka.

A hallgatag kolostor mégse néma;

harangja, éneke reményt derít,

az áhítat megőrzi köveit,

sosem lehet enyészet martaléka.

Szűz! Ájtatosságnak jeles edénye,

csakis Fiad, Jézus dicséretére

vonzol ezernyi hű zarándokot,

s emlékeznek hívőn a remetére,

Szent Meinrádra, ki által annyi éve

Einsiedeln lett az egyik otthonod.

Titkos értelmű rózsa

ROSA MYSTICA kegyszobor

Olaszország, Montichiari-Fontanelle

Szépségedet Szent Szűz, híven kibontja

világ fölötti éltető Napod,

s a meg nem mérhető sugárzatot

ragyogva hinti mindegyik sziromra.

Tudhattad? Létedet magába vonzza,

Aki öröktől fogva alkotott –,

sosem kívánt magasztos hangzatot,

csak nyílj a teljességre, mint a rózsa.

Uradban tündökölsz hervadhatatlan,

sosem pompáztál kérkedőn magadban,

titokzatosságodban is Anyánk.

Ha lankadunk, nyerjél nekünk kegyelmet,

s az üdvösséget termő tiszta kelyhed

telített illatát árassza ránk.

Dávid király tornya

Dávid király tornya (Jeruzsálem)

Bástyák őrzik a megkövült hatalmat,

az Óváros-részt kőfal övezi,

Jeruzsálem szentélyekkel teli –,

Sion hegye a sírba nem zuhanhat.

Az Úr ígéretén nyugvó magaslat

Dávid házának üdvét hirdeti;

királyi kőtorony, mely mennyei

erővel ível, össze nem omolhat...

Szent Szűz, nem építményként nősz az égbe...

a vándorút öröme, szenvedése

minden más épület fölé emel.

Erősséges torony! népünk reménye,

ráláthatunk a teljes, tiszta létre,

hol fent már Egyszülött Igéd a Jel.

Elefántcsonttorony

Lourdes

Szilárd erő, immár megdönthetetlen,

fehérséged el nem veszítheted –,

öröktől élsz az alkotói tervben;

az Úr kívánta így szépségedet.

Léted nem érthetetlen néma fenség,

magába zárkózott ékszercsoda;

a vándorok, hogy útjukat ne vétsék,

magas jeled láttán térnek haza.

Bástyák omoltak széjjel szégyenülten,

meghívott lelkek buktak el a bűnben...

s te állsz, választottságban hű torony.

Szent Szűz, fölébünk ívelsz mérhetetlen,

a Bárány templomára lelt Szívedben,

ki minden mindenben mindenkoron.

Mária aranyház

A názáreti Szent ház átvitele Loretóba

(Loretó, Kegytemplom)

A cézár aranyháza szerteomlott,

hivalkodása csalfa fényei

eltűntek, nem kerülve el a sorsot;

a Földön minden csak átmeneti.

Nem holt arany –, maradandóbb s hibátlan,

Szent Szűz, lényednek tiszta temploma,

reánk virradt e boldog anyaságban

a sziklás Betlehem és Golgota.

Ki testté lett, s testét áldozta értünk,

fogantatásától egy lett mivélünk.

Te hordoztad méhed gyümölcseként.

Sosem homályosulva el, kaput társz,

Titkunk őrzője, Mária aranyház,

megnyílva lobbantsd ránk az égi Fényt.

Frigynek szent szekrénye

Maria am Gestade templom – Bécs

„Mária a lépcsőknél” templom

– Gestade –, Bécs

Aprócska tér, házak közé szorítva,

kis dombon templomod emelkedik,

„Mária a lépcsőknél” –, ismerik

a bécsiek, csúcsíve magasítja.

Frigyszekrényünk te vagy, s mi rejtve, nyitja

hét boldog-fájdalmad, s megszületik

szövetségünk; és évezredekig

oltárunkon a Bárány égi titka.

Lásd, fokról-fokra csak Felé igyekszem,

megszégyenülten vissza sose essem

a Hozzá ívelő lépcsőzeten.

Segíts majd közeledben megpihennem,

ahogy Bécs védőszentje kegyeletben

itt nyugszik, Hofbauer Kelemen.

Mennyország ajtaja

Raffaello: Madonna (1505)

(Vatikán)

Mikor már minden visszavonhatatlan

bezárul, és az út is megszakad...

akkor már fényt se láthatunk a Napban,

halálunk elnyeli a sugarat.

Anyánk, egykor szüzességed kaput tárt,

mikor Jézus közénk jött általad,

Szent Szűz, hol együtt élsz most Véle, ott várd

az odaátra szólítottakat.

Ajtó nem tárulhat ki teljesebben,

mint megdicsőült léted Gyermekedben,

Kihez utat készítettél nekünk.

Halálunk óráján értünk imádkozz,

élő kapunkként nyílj az Ég Urához,

Veled bizton Elé kerülhetünk.

Hajnali csillag

Máriaremete – Kegyoltár

Szétoszlik éjszakám, pirkad reményem,

megvirrad tán sejtelmes nappalom,

amik rejtetten várnak rám, megérem,

s indulhatok terhemmel utamon.

Hogy merre menjek? Csillagként ragyogj rám –,

az éjszaka utolsó percei

még fogva tartanak sötét mogorván,

de fényed már a hajnalt hirdeti.

Érintetlen, sugárzó tisztaságod

hozhat csak árnyak nélküli világot,

hisz Benned kelt föl Üdvünk Hajnala...

Bár látom itt, de mégsem az egészet,

ha minden látszat végképp elenyészett,

vezess teljes hajnalba. Szűz Anya.

Betegek gyógyítója

A LOURDES-i kegyszobor

Már kezdetünkkor Ádámban elestünk;

társunk betegség, jaj és gyötrelem –,

lehetne terhünk virágzó keresztünk,

avagy kínunk, mely bojtorjánt terem?

Anyánk, a fájdalmak közt is derűben

mutass az útra... s tudjuk, hogy Fiad

betegségünket ott hordozta hűen,

és összetöretett bűnünk miatt.

Jöjj, orvosold e vergődő világot,

Lourdes-ban Szeplőtelen Fogantatásod

Üdvünk reményét forrásozza ránk...

Testünket gyógyítod, bár elenyészik,

csak lelkünket ne hagyd, segítsd az égig,

hol nincs már könny, se gyász –, örök hazánk.

Bűnösök oltalma

Magyarok Nagyasszonya kegykép

Budapest, Sziklakápolna

Meddig zuhanhatunk a végtelenben?

Urunktól elragadtak bűneink,

a szétrobbant csillagnál sebesebben

lényünk a céltalanságban kering.

Világló Napba öltözött Nagyasszony;

a mélység vermeit te láthatod,

az űr fölött nincs más, mi visszatartson,

csak Gyermeked megőrző két karod.

Fiadban nézel ránk, a bűnösökre –,

megszólták Őt is, ám mit sem törődve

az asztalukhoz ült s velük beszélt.

Aggódol, mert a Szent Kereszt tövében

Anyánk lettél, hogy megsebzetten, épen

oltalmadban elérjük fent a célt.

Szomorúak vigasztalója

Hétfájdalmú Szűz

Budapest, Szervita templom

Utadra éppen itt találhatok rá?

Göröngyeit a fájdalom fedi.

Mindnyájan itt leszünk zarándokokká

s rajtunk a küldetés keresztjei.

Kietlen út, bizalmunk csak botorkál,

sorsunk: vigasztalan szomorkodunk?

Te túl vagy már e könnyel teli sornál,

hisz áthaladtál itt, Miasszonyunk.

Hét tőr szaggatta szívedet miattunk,

hogy Szent Fiadnál hűen megmaradjunk,

s a Golgotát nyerhessük örökül.

Fogadj, Szomorkodók vigasztalója,

töviskoronán nyílott égi rózsa

Krisztusban illatozva fonj körül.

Keresztények segítsége

Golgota X. Stáció (Jeruzsálem)

Aggódó oltalommal hívsz az útra,

Szent Szűz, sose bolyongjak szertelen,

bizonytalanságom ködében újra

Benned ragyogjon rám a kegyelem.

Ha tőreit a kín szívembe szúrja,

erősíts tűrnöm engedelmesen;

fájdalmasan néztél te is az Úrra

vérezve együtt ama pénteken.

Lepantónál török vízi hadaknál

erősebb karral győzelmet arattál –,

segíts megküzdenem jó harcomat...

Az alkonyati végső fordulónál,

hol visszaút már nincs, csak el ne hagyjál,

vezess... s Fiad a mennybe befogad.

Angyalok Királynéja

Kleinarl – Ausztria (Salzburg tartomány)

Léted körülvették az angyalok,

mióta Gábor arkangyal köszöntött,

bár meglepődve vetted e köszöntőt –

vallottad: Istennek szolgálhatok.

Karácsonykor zengtek a dallamok

a táj fölött angyalsereg özönlött,

„Dicsőségben világlott az öröm fönt,

azóta Szent ez Éj s békén raggyog.

Utad hűségben Krisztus követése,

nem is torkollhatott semmiségbe,

Anya vagy, így sorsod se mostoha...

Szent Szűz, Fiad magához vett az Égbe

a mennyei seregek örömére;

Szent Angyalok Királyné asszonya.

Pátriárkák Királynéja

Tarvisio

Szent Szűz, Fiad, Jézust kérdőre vonták

álnoksággal a farizeusok;

„mielőtt Ábrahám lett, én vagyok”,

vallotta Ő, az Örökkévalóság.

A próféták sugalmasan kimondták;

egymásután múlnak a századok...

s az Eljövendő napja felragyog;

Őbenne jön közénk az örök Ország.

Fénylett a pátriárkák hitvilága,

hol Ábrahám, Izsák, Jákob imádta

nem a holtak, az élők Istenét.

Szent Szűz, méltó az élő anyaságra,

Fiadban látja minden pátriárka

a Messiást, hisz Ő maga a Lét.

Próféták Királynéja

Názáreti mozaik

Sosem dörgött szavad Jeremiással,

nem zengtél látnoki próféciát

kérkedve, mint aki jövőbe lát,

s tekintete a messzeségbe szárnyal.

Az áldott anyaság alázatával

mégis prófétaszóvá lett imád;

a lelkedben fogant Magnificat

a Szentlélek sugallta égi nászdal.

E hálaéneked bizton jövendőlt;

minden nép örömére hív Teremtőd,

a korszakok évezredeibe...

Szent Szűz, Fiadban láttad e jövendőt,

Kiben megváltottságunk üdve eljött –,

a prófétáknál teljesebb Ige.

Apostolok Királynéja

Apostolok Királynéja

Péter könnyét szelíden letörölted,

János fiad lett ama pénteken,

a Golgotán még hóhérok nyüzsögtek,

s te már jövőnkbe néztél csendesen.

Hódítottak a lelkesült halászok;

Pálnak szűk volt a Föld. Kétségtelen

léted sokkal nagyobb világot átfog

Urunk számára, mint ők összesen.

Szent István óta gondos anyaszemmel

tekintesz ránk. S mikor magot vetett el

apostolunk, megkért Nagyasszonyunknak...

Évezredes vetése már beérve...

reményünket vetjük az anyakézbe...

apostolként megőrizel az Úrnak.

Vértanúk Királynéja

Kútvölgyi kápolna – Budapest

Minden mártírnak édesanyja lettél;

a vértanúk Királya szenvedett –,

Szent Szűz, kitartottál a szent keresztnél,

s előre láttad meg a sereget...

a győztes vértanúk fehér ruhába

öltözve, pálmát tartva hirdetik:

a Bárány hív, nem élhetünk hiába,

tanúskodunk végső leheletig.

A megjövendölt hét tőr éleződött.

Jézus keresztfájáról adta őrződ,

gondoskodón Jánost, kit szeretett.

Mártíromságod nem torkollt halálba,

de lelki gyötrelmed hasogatása

sebzetté vértanúvá szívedet.

Hitvallók Királynéja

Jeruzsálem – Dormitio templom

Az üdvnek hajnalán kélt vallomásod

„Uram, szolgálólányod itt vagyok”,

csak teljesedjenek be a napok,

s hűségemet magad mellett találod.

Hited mindenkor Jézusodra látott,

nem nyűgöztek le földi halmazok,

tudtad, minden fölött csak Ő ragyog,

csak Benne lelted meg fénylő világod,

tanúskodtál, nem hangoskodva –, szótlan.

Szent Szűz, hitvallók indulnak nyomodban

Istvánok, Imrék, Lászlók, Margitok...

Lehet? S miként? E földi forgatagban

Jézust megváltanom meghívatottan?

Szent Szűz, tebenned rejlik e titok.

Szüzek Királynéja

Szüzek Királynéja

Az üdvözültek csillagtáborában

fehér tejút a szüzek serege,

itt-ott piros fény lobban benne bátran,

vérző rózsát is hintenek bele.

Fehér szegfű Ágnes hótiszta arca,

Cecília zenél az orgonán,

Margit kibontja fátylát, s íme, arra

gyöngyöt hímez a liziői Lány.

Könnyű a szüzek rettentő igája,

édes a szüzek terhe is; hiszen

csókját a Végtelen lehelte rája.

Szüzek Királyné asszonya, ilyen

csapat jár utadon vidáman,

s hibátlan zeng Királyod udvarában.

Mindenszentek Királynéja

Tiziano: Madonna (1528)

(Velence)

Az üdvözült szenteknek sokasága

a Krisztus-arcot visszatükrözi,

mégsem torkollanak egyhangúságba;

a Nap színképre bontott színei.

Hányféle arc, de egyazon tekintet,

határozott, szelíd, bölcs, egyszerű...

a Jézus-arcból életet merített

e Szent Sereg –, együtt a kín s derű.

Sugárzó arcok legsugarasabbja,

Fiadnak arcát hűn visszaragyogva,

Mindenszentek Királyné Asszonya.

Arcod vonását Jézus örökölte.

Te Benne hívattál meg az örömre,

s Veled utat találhatunk oda...

Áteredő bűn nélkül fogantatott Királyné

Wagrain –Ausztria (Salzburg tartomány)

Szűz vagy, de szüzek mások is lehettek,

jó vagy, de jók is voltak már sokan,

szent vagy, de mennyien célt érve zengnek

az Úr előtt, a szentek boldogan.

Szép vagy, de van szép bőven e világon,

igaz vagy, s volt már igaz is elég.

De Szeplőtelen Lényed a világon

túlnő... maga az érintetlen Ég.

Az ősi bűn pusztít, akár a rozsda...

szüzet, szentet, szépet, jót, igazat –,

ki még áll, holnap elbukhat a porba.

Fogantatott foltatlan Foglalat,

Szent Szűz, csak Te hordhattad Uradat,

hadd nézzünk Rád, élő Úrmutatónkra.

Szentolvasó Királynéja

Szentolvasó Királynéja

Körülölel imádságunk füzére,

most titkaidról elbeszélgetünk,

fokokként így emelkedünk Elédbe;

üdvünknek útján együtt jársz velünk...

hol titkaid bimbói mind kinyílnak,

sokszínű szirmuk áttetszőn tüzel,

köröttünk villan fel mennyboltnyi csillag,

mi kezdettől rejtett, Benned közel.

Pergő szemeknek halk egymásutánja,

szívünket egyetlen füzérbe zárja,

Szent Szűz, Fiaddal már egyek vagyunk.

Szentolvasó-lánc, szétszakíthatatlan,

minden szemében Jézus titka lobban,

és látván láthatunk, Miasszonyunk.

Mennyekbe fölvett Királyné

Mennyekbe fölvett Királyné

Ékes kapuknál tündöklőbb bejárat,

a nyílás íve nem holt kőkeret;

megoldva minden makacs földi zárat,

üdvünk forrása. Jézus mennybe vett.

A Glóriát visszhangzó éjszakában,

Anyánk, a Megváltó jött általad,

nyitott ajtóként korszakokra tártan

nekünk ajándékoztad Fiadat.

Szolgáló léted elfelejthetetlen,

meg is koronázott az Úr a mennyben,

kik téged áldanak, már boldogok.

Teljességünk felé haladva vár fenn

a megdicsőült égi Jeruzsálem,

s a választottság jele felragyog.

Béke Királynéja

A Fatimai Szűzanya vándorszobra

a Szent Jobb kápolnában

(Budapest, Szent István Bazilika, 1994. szeptember)

Fatima,

1917-1992.

Már hetvenöt esztendeje azóta...

s növekedő erővel izzik a

Napunknál is sugárzóbb Fatima,

az Üzenet válik most itt valóra.

Nyisd föl szemed! Elérkezett az óra;

Urához tér a tagadás fia,

határt, falat dönt széjjel az ima;

Készülj az új évezred virradóra.

Világnyi bűnért engesztelve nyerjen

lelkünk békét Szeplőtelen Szívedben

vétkünk szeretetünket ki ne oltsa.

Amint a Téged látó gyermekekben,

Szent Szűz, hitünkben is nyíljék ki telten,

s nem hervadón, a fatimai rózsa.

Magyarok Nagyasszonya

Budapest, Szent István Bazilika

Benczúr Gyula festménye

A „Mária év” bezárásakor,

1998. augusztus 20.

Nem hagytad el soha szülőhazádat,

Názáretben megbúvó otthonod –,

hogyan lehet, népünk Anyjának áldhat,

létének hajnalán Rád láthatott?

Tudsz rólunk, ámbár más földrészen éltél;

nem úr idő s tér közelségeden...

testestül, lelkestül e földi végnél

fölvétettél a mennybe győztesen.

Ki mindent átlát, abban élve láthadd,

Szent István néked adta át hazánkat;

Jézusban lett sajátod nemzetünk.

Anyánk vagy. Boldog – s hétfájdalmú Asszony,

utunk se más, Fiad felé haladjon...

Ki messze éltél, egy vagy már velünk.

„Isten Báránya”

Van Eyck testvérek: A Bárány imádása

Gent, St. Bavo katedrális

Isten Báránya, önként és szelíden

lettél helyettünk életáldozat,

vállaltad így az adósságokat,

miket nem tudnánk jóvátenni itt lenn.

Huszonnégy Koronás Fő zengi híven:

csak Néked adassék a hódolat –,

e mennyei menyegző befogad,

hajlékot nyerve lándzsaverte Szívben.

Az Élet Könyve zárva; rejtve titka,

Ki méltó rá, odalépve kinyissa?

A Bárány az, aki megöletett.

E Könyv az ítéletre teleírva...

Ó, Irgalom, kérlellek újra bízva:

Isten Báránya, add kegyelmedet.

„Egészen a Tied”

II. János Pál pápa Loretóban (1979. IX. 8.)

„Totus tuus”

II. János Pál pápa jelmondatára

Zörgetve állok házad ajtajánál,

virágfüzérnél teltebb csokromat,

Nagyasszonyom, kérlek, hogy elfogadd,

örvendenék, ha méltónak találnál.

Keressek mást e Loretói Háznál?

A szentcsaládi béke hívogat,

segíts meglelnem itt hajlékomat,

s tudom, hogy aggódóan rám vigyáznál.

Beköltözésemkor majd megkívánod,

Fiadban lássam hittel anyaságod;

miatta ég Szeplőtelen Szíved.

Hogy ráderüljön lelkemre világod,

a vallomásomat bíztatva várod...

mikor leszek „Egészen a Tied?”

Table of Contents

Impresszum

Tartalomjegyzék

Ajánlás

A „Loretói litánia” születése

Uram, irgalmazz!

Szentháromság választottja

Szentséges Szűz Mária

Istennek szent anyja

Krisztusnak szent anyja

Egyházunk anyja

Isteni kegyelem anyja

Tisztaságos anya

Szeplőtelen Szűzanya

Sérelem nélkül való anya

Szűz virág szent anya

Szeretetre méltó anya

Csodálatos anya

Jótanács anyja

Teremtőnk anyja

Üdvözítőnk anyja

Nagyokosságú Szűz

Tisztelendő Szűz

Dicsérendő Szűz

Nagyhatalmú Szűz

Irgalmas Szűz

Hűséges Szűz

Igazság tükre

Bölcsesség széke

Örömünk oka

Lelki edény

Tiszteletes edény

Ájtatosság jeles edénye

Titkos értelmű rózsa

Dávid király tornya

Elefántcsonttorony

Mária aranyház

Frigynek szent szekrénye

Mennyország ajtaja

Hajnali csillag

Betegek gyógyítója

Bűnösök oltalma

Szomorúak vigasztalója

Keresztények segítsége

Angyalok Királynéja

Pátriárkák Királynéja

Próféták Királynéja

Apostolok Királynéja

Vértanúk Királynéja

Hitvallók Királynéja

Szüzek Királynéja